钦定古今图书集成/明伦汇编/官常典/第757卷 > 阮汉闻
## 钦定古今图书集成/明伦汇编/官常典/第757卷 > 阮汉闻

按《畿辅通志》：“汉闻字泰冲，宛平人。积学嗜书，留心世
务。万历中，妖书狱起，逻捕四出，道路以目。汉闻避地
汴梁，时西亭王孙素好客，馆之邸中。王孙书籍极富，
汉闻沉酣其中，学识益博，与汴梁王惟俭、张民表为
友，日事倡和。及西亭殁，以尉氏阮故土也，遂家焉。闭
门著述，天中之士翕然师之。巡按御史李日宣荐之”
于朝，不起。汉闻习兵家书，上穷握机，下通鸟卜，著《尉
缭子解》《诘戎、践墨》诸集。万历甲午，仗剑渡榆关，北吊
黄龙，东驰鸭绿，从退弁老卒，牧圉堠人，访问全辽利
病，慨然有请缨之志。会东事戒严，挟策而返。崇祯末，
流寇蹂躏巩、洛，汉闻上策当事，刈寇以千计。后感诸
帅骄蹇，不用命，取古之妇女以武勇见者，集为一编，
名曰《女云台》以羞之。寇掠尉氏，百计攻之，必欲生致。
汉闻时病卧，犹画床指陈方略，后为贼所得，大骂而
死，年七十馀。周亮工刻其遗槁于广陵。